Illum, l-UE laħqet stadju kruċjali b'70 % tal-popolazzjoni adulta issa vvaċċinata kompletament. B'kollox, aktar minn 256 miljun adult fl-UE issa rċevew kors sħiħ tal-vaċċin. Il-mira tal-Kummissjoni għall-konsenji ntlaħqet qabel iż-żmien, seba' ġimgħat ilu: biex sa tmiem Lulju l-Istati Membri jiġu pprovduti biżżejjed dożi ta' vaċċin biex jiġu vvaċċinati kompletament 70 % tal-popolazzjoni adulta tal-UE. Il-President tal-Kummissjoni Ewropea Ursula von der Leyen qalet: “Il-vaċċinazzjoni kompluta ta' 70 % tal-adulti fl-UE diġà f'Awwissu hija kisba kbira. L-istrateġija tal-UE li nimxu ‘l quddiem flimkien qed tagħti l-frott u qed tpoġġi lill-Ewropa fuq quddiem nett fil-ġlieda globali kontra l-COVID-19. Iżda l-pandemija għadha ma spiċċatx. Fadlilna x'naqdfu. Nappella biex jiġi vvaċċinat kull min jista'. U neħtieġu ngħinu lill-bqija tad-dinja biex titlaqqam wkoll. L-Ewropa se tkompli tappoġġa lis-sħab tagħha f'dan l-isforz, partikolarment il-pajjiżi b introjtu baxx u medju.” Stella Kyriakides, il-Kummissarju għas-Saħħa u s-Sikurezza Alimentari, qalet: “Ninsab kuntenta ħafna li mil-lum ilħaqna l-għan tagħna li nivvaċċinaw 70 % tal-adulti tal-UE qabel tmiem is-sajf. Din hija kisba kollettiva tal-UE u tal-Istati Membri tagħha li turi x'possibbli nagħmlu meta naħdmu flimkien b'solidarjetà u koordinazzjoni. L-isforzi tagħna biex inkomplu nżidu l-vaċċinazzjonijiet madwar l-UE se jkomplu mingħajr waqfien. Se nkomplu nappoġġaw partikolarment lil dawk l-Istati Membri li qed ikomplu jiffaċċjaw sfidi. Neħtieġu nnaqqsu l-laxkezza tal-immunità u ngħalqu l-bieb għal varjanti ġodda, u biex nagħmlu dan, il-vaċċinazzjonijiet iridu jirbħu t-tellieqa fuq il-varjanti.” Kooperazzjoni u solidarjetà dinjija Il-vaċċinazzjoni kompleta rapida tal-popolazzjonijiet kollha fil-mira - fl-Ewropa u globalment - hija essenzjali għall-kontroll tal-impatt tal-pandemija. L-UE kienet minn ta' quddiem fir-rispons multilaterali. L-UE esportat madwar nofs il-vaċċini prodotti fl-Ewropa lejn pajjiżi oħra fid-dinja, l-istess daqs kemm wasslet għand iċ-ċittadini tagħha. Tim Ewropa kkontribwixxa kważi EUR 3 biljun għall-Faċilità COVAX biex jgħin biex jiġu żgurati mill-inqas 1.8 biljun doża għal 92 pajjiż b'introjtu baxx u b'introjtu medju inferjuri. S'issa, ingħataw aktar minn 200 miljun doża minn COVAX lil 138 pajjiż. Barra minn hekk, Tim Ewropa jimmira li jikkondividi mill-inqas 200 miljun doża oħra ta' vaċċini żgurati skont il-ftehimiet ta' xiri bil-quddiem tal-UE lil pajjiżi b'introjtu baxx u b'introjtu medju inferjuri sa tmiem l-2021, partikolarment permezz ta' COVAX, bħala parti mill-isforzi ta' tal-UE biex taqsam ma' dawn il-pajjiżi. Tħejjija għal varjanti ġodda Minħabba t-theddida ta' varjanti ġodda, huwa importanti li tkompli tiġi żgurata d-disponibbiltà ta' biżżejjed vaċċini, inklużi vaċċini adattati, anke fis-snin li ġejjin. Huwa għalhekk li l-Kummissjoni ffirmat kuntratt ġdid ma' BioNTech-Pfizer fl-20 ta' Mejju, li jipprevedi l-konsenja ta' 1.8 biljun doża ta' vaċċini bejn tmiem is-sena u l-2023. Għall-istess skop, il-Kummissjoni eżerċitat ukoll l-opzjoni ta' 150 miljun doża tat-tieni kuntratt ta' Moderna. L-Istati Membri għandhom il-possibbiltà li jerġgħu jbigħu jew jagħtu dożi lill-pajjiżi fil-bżonn barra mill-UE jew permezz tal-Faċilità COVAX, u dan jikkontribwixxi għal aċċess globali u ġust għall-vaċċini madwar id-dinja. Jista' jkun hemm kuntratti oħra. Din hija l-politika komuni tal-assigurazzjoni tal-UE kontra kwalunkwe mewġa futura tal-COVID-19. Kuntest Vaċċin sikur u effettiv huwa l-aħjar mod li għandna biex negħlbu l-coronavirus u nerġgħu lura għall-ħajja normali. Il-Kummissjoni Ewropea ilha taħdem bla heda biex tiżgura dożi ta' vaċċini potenzjali li jistgħu jiġu kondiviżi ma' kulħadd. Il-Kummissjoni Ewropea s'issa żgurat sa 4.6 biljun doża ta' vaċċini kontra l-COVID-19 u għaddejjin negozjati għal dożi addizzjonali. Il-Kummissjoni qed taħdem ukoll mal-industrija biex teskala l-kapaċità tal-manifattura tal-vaċċini. Fl-istess ħin, il-Kummissjoni bdiet taħdem biex tindirizza varjanti ġodda, bil-għan li malajr jiġu żviluppati u prodotti vaċċini effettivi kontra dawn il-varjanti fuq skala kbira. L-Inkubatur tal-HERA jgħin fir-rispons għal din it-theddida. Għal aktar informazzjoni Vaċċini sikuri kontra l-COVID-19 għall-Ewropej Mistoqsijiet u tweġibiet dwar it-tilqim kontra l-COVID-19 fl-UE Rispons globali għall-coronavirus Strateġija tal-UE għall-Vaċċini